Document ID: 32009D0705

Reference:
16.9.2009
DA
Den Europæiske Unions Tidende
L 244/21
KOMMISSIONENS AFGØRELSE
af 14. september 2009
om nedsættelse af en europæisk rådgivende forbrugergruppe
(2009/705/EF)
KOMMISSIONEN FOR DE EUROPÆISKE FÆLLESSKABER HAR —
under henvisning til traktaten om oprettelse af Det Europæiske Fællesskab, og
ud fra følgende betragtninger:
(1)
Kommissionen bør inden for rammerne af EF-traktatens artikel 153 om forbrugerbeskyttelse høre forbrugerne i spørgsmål vedrørende beskyttelse af disses interesser på fællesskabsplan.
(2)
Siden 1973 har Kommissionen været bistået af en rådgivende gruppe, som er blevet oprettet til dette formål ved en række afgørelser, hvoraf den seneste er Kommissionens afgørelse 2003/709/EF af 9. oktober 2003 om oprettelse af en europæisk rådgivende forbrugergruppe (1).
(3)
Det har over en længere periode vist sig, at det er nødvendigt at forbedre gruppens effektivitet, gøre den mere repræsentativ og skabe større åbenhed om dens arbejde. Derfor bør bestemmelserne om nedsættelse af undergrupper og vedtagelse af gruppens udtalelser præciseres under hensyntagen til den bedste praksis, der er udviklet i de senere år.
(4)
I denne henseende bør der endvidere foretages en revision af proceduren for udnævnelse af de medlemmer af denne gruppe, der repræsenterer de nationale forbrugerorganisationer, og pålægges gruppens medlemmer flere forpligtelser vedrørende aflægning af beretning, således at de nationale forbrugerorganisationer i højere grad bliver inddraget i gruppens arbejde.
(5)
Det er vigtigt at sikre, at gruppen og gruppens medlemmer bidrager aktivt og effektivt til, at de brede drøftelser blandt interesserede parter tilføres et forbrugerperspektiv, som det er normen for høringer i Europa i dag.
(6)
Af hensyn til databeskyttelsen er det nødvendigt, at fællesskabslovgivningen om beskyttelse af fysiske personer i forbindelse med behandling af personoplysninger i fællesskabsinstitutionerne og organerne finder anvendelse på behandlingen af personoplysninger vedrørende gruppens medlemmer —
TRUFFET FØLGENDE AFGØRELSE:
Artikel 1
Den europæiske rådgivende forbrugergruppe
Der nedsættes herved en europæisk rådgivende forbrugergruppe (i det følgende benævnt »gruppen«).
Artikel 2
Opgave
1.   Gruppen kan høres af Kommissionen i alle spørgsmål, der vedrører beskyttelse af forbrugernes interesser på fællesskabsplan.
2.   Gruppen
a)
drøfter generelle spørgsmål, der vedrører beskyttelse af forbrugernes interesser
b)
udarbejder forbrugernes bidrag til andre fora og deltager på anmodning i grupper, der rådgiver Kommissionen om spørgsmål af relevans for EU's forbrugerpolitik
c)
rådgiver Kommissionen, når denne udformer politikker og aktiviteter, der har konsekvenser for forbrugerne
d)
kan afgive udtalelser om fællesskabsspørgsmål, der vedrører forbrugerne
e)
orienterer Kommissionen om udviklingen inden for forbrugerpolitik i medlemsstaterne
f)
fungerer som en informationskilde og sparringpartner for de nationale organisationer i forbindelse med fællesskabstiltag.
Artikel 3
Medlemmer
1.   Gruppen består af:
a)
ét medlem fra hver medlemsstat, der repræsenterer nationale forbrugerorganisationer
b)
ét medlem fra hver europæisk forbrugerorganisation.
2.   De nationale forbrugerorganisationer, der er omhandlet i stk. 1, litra a), er organisationer, som i overensstemmelse med nationale bestemmelser eller national praksis repræsenterer forbrugerne og er aktive på nationalt plan.
3.   De europæiske forbrugerorganisationer, der er omhandlet i stk. 1, litra b), skal opfylde et af nedenstående to sæt kriterier:
a)
de skal være ikke-statslige nonprofitorganisationer, som er uafhængige af industrielle, kommercielle og erhvervsmæssige samt af andet, der kan afstedkomme interessekonflikter, og
i)
deres primære formål og aktiviteter er at fremme og beskytte forbrugernes sundhed, sikkerhed og økonomiske interesser i Fællesskabet
ii)
de skal have fået mandat til at varetage forbrugernes interesser på fællesskabsplan af nationale forbrugerorganisationer i mindst halvdelen af medlemsstaterne, som i overensstemmelse med nationale regler eller national praksis repræsenterer forbrugerne og er aktive på regionalt eller nationalt plan, og
iii)
de skal have forsynet Kommissionen med fyldestgørende oplysninger om deres medlemssammensætning, forretningsorden og finansieringskilder
eller
b)
de skal være ikke-statslige nonprofitorganisationer, som er uafhængige af industrielle, kommercielle og erhvervsmæssige samt af andet, der kan afstedkomme interessekonflikter, og
i)
deres primære formål og aktiviteter er at varetage forbrugernes interesser i standardiseringsarbejdet på fællesskabsplan, og
ii)
de skal have fået mandat i mindst to tredjedele af medlemsstaterne til at varetage forbrugernes interesser på fællesskabsplan af:
—
organer, som i overensstemmelse med nationale bestemmelser eller national praksis repræsenterer nationale forbrugerorganisationer i medlemsstaterne, eller
—
såfremt sådanne organer ikke eksisterer, af nationale forbrugerorganisationer i medlemsstaterne, som i overensstemmelse med nationale bestemmelser eller national praksis repræsenterer forbrugerne og er aktive på nationalt plan.
4.   Der er i bilaget en vejledende liste over organisationer, der for øjeblikket opfylder kriterierne i stk. 3.
Artikel 4
Udnævnelse
1.   De medlemmer af gruppen, der repræsenterer nationale forbrugerorganisationer, udnævnes i overensstemmelse med stk. 2 og 3.
2.   Hver medlemsstat opstiller en liste med tre kandidater efter indstilling fra nationale organer, der repræsenterer de forbrugerorganisationer, som medlemsstaterne eventuelt har oprettet, eller efter indstilling fra de kompetente nationale myndigheder. Kandidaterne skal komme fra den nationale forbrugerorganisation, der har den bredeste repræsentation i henhold til nationale bestemmelser eller national praksis.
3.   Kommissionen udnævner et medlem og en suppleant fra hver medlemsstat i overensstemmelse med følgende kriterier:
a)
kandidaterne skal have bred kompetence og erfaring inden for EU-forbrugerspørgsmål
b)
kandidater, der ikke tidligere har været medlem af gruppen, har fortrinsret
c)
der skal være en afbalanceret fordeling af mænd og kvinder.
4.   De medlemmer af gruppen, der repræsenterer europæiske forbrugerorganisationer, og en suppleant for hvert medlem udnævnes af Kommissionen efter indstilling fra de europæiske forbrugerorganisationer.
5.   Suppleanten træder automatisk i stedet for et fraværende medlem.
6.   Kommissionen offentliggør listen over medlemmer og suppleanter på webstedet for Generaldirektoratet for Sundhed og Forbrugere og i C-udgaven af Den Europæiske Unions Tidende. Medlemmernes og suppleanternes navne indhentes, behandles og offentliggøres i overensstemmelse med Europa-Parlamentets og Rådets forordning (EF) nr. 45/2001 (2).
Artikel 5
Mandatets varighed
1.   Medlemmerne og suppleanterne udnævnes for en treårig periode, der kan fornyes i overensstemmelse med proceduren i artikel 4.
2.   Efter de tre års forløb forbliver medlemmerne og suppleanterne i deres hverv, indtil deres efterfølger er udnævnt eller deres mandat fornyet.
3.   Et medlems eller en suppleants mandat ophører inden udløbet af den treårige periode:
a)
hvis vedkommende nedlægger sit mandat, trækker sig tilbage eller dør
b)
hvis de nationale organer eller myndigheder, der indstillede vedkommende som kandidat, anmoder om at få vedkommende udskiftet
c)
hvis Kommissionen anmoder om at få udskiftet et medlem eller en suppleant, som ikke længere er i stand til at bidrage effektivt til gruppens arbejde, eller som ikke opfylder forpligtelserne i artikel 7, stk. 6.
4.   Nye medlemmer og suppleanter fortsætter indtil udløbet af den treårige periode, jf. proceduren i artikel 4. Hvis der kun skal udskiftes ét medlem eller én suppleant, der repræsenterer de nationale forbrugerorganisationer, indstiller de nationale organer eller myndigheder, uanset artikel 4, stk. 2, to nye kandidater, hvoraf Kommissionen udnævner én i henhold til artikel 4, stk. 3.
Artikel 6
Associerede medlemmer og eksperter
1.   På Kommissionens forslag kan gruppen opfordre repræsentanter for andre organisationer, der har fremme af forbrugernes interesser som et af deres hovedmål, og som i den forbindelse yder en indsats på europæisk plan, til at deltage i gruppens arbejde.
2.   Gruppen kan indbyde alle personer med særlige sagkundskaber inden for et emne på dagsordenen til at deltage som eksperter i gruppens arbejde.
Artikel 7
Arbejdsgang
1.   Kommissionen:
a)
fastlægger formen og tidsplanen for gruppens møder
b)
leder gruppens møder
c)
yder sekretariatsbistand og tilrettelægger gruppens arbejde.
2.   Der kan nedsættes undergrupper til at behandle specifikke spørgsmål i henhold til et kommissorium, som fastlægges af gruppen. Sådanne grupper opløses, når de har løst deres opgave.
3.   Gruppen kan afgive udtalelser på anmodning af Kommissionen eller efter forslag fra et medlem efter aftale med Kommissionen. Når Kommissionen anmoder om en udtalelse, kan den fastsætte en frist for, hvornår udtalelsen skal foreligge. For hver udtalelse kan gruppen udpege en eller flere referenter blandt medlemmerne. Referenten har det overordnede ansvar for udarbejdelsen af udtalelsen.
4.   Gruppen vedtager sin egen forretningsorden på grundlag af Kommissionens forslag.
5.   Kommissionens tjenestegrene offentliggør på webstedet for Generaldirektoratet for Sundhed og Forbrugere alle gruppens udtalelser, resuméer, konklusioner, delkonklusioner eller arbejdsdokumenter på originalsproget.
6.   De medlemmer af gruppen, der repræsenterer nationale forbrugerorganisationer, informerer og hører de foreninger, de repræsenterer i gruppen. Hvert enkelt medlem skal aflægge beretning på en effektiv måde, således at alle nationale forbrugerorganisationer systematisk underrettes om gruppens arbejde, ligesom medlemmet viderebringer organisationernes synspunkter til gruppen.
7.   Hvert medlem udarbejder en rapport til Kommissionen senest den 1. marts om det arbejde, vedkommende har udført i det foregående kalenderår til opfyldelse af forpligtelserne i stk. 6. Der fastsættes i forretningsordenen nærmere betingelser for, hvordan rapporten skal affattes.
Artikel 8
Fortrolighed
Uden at det berører traktatens artikel 287, er gruppens medlemmer og suppleanter forpligtet til ikke at videregive oplysninger om forhold, som de får kendskab til gennem deres arbejde i gruppen eller undergrupperne, hvis Kommissionen tilkendegiver over for dem, at den ønskede udtalelse eller det stillede spørgsmål vedrører et emne af fortrolig art.
Artikel 9
Mødeudgifter
1.   Kommissionen godtgør rejseudgifter og eventuelt opholdsudgifter for medlemmerne i forbindelse med gruppens arbejde i overensstemmelse med Kommissionens regler for godtgørelser til eksterne eksperter.
2.   Arbejdet i gruppen er ulønnet.
3.   Mødeudgifter godtgøres inden for rammerne af det årlige budget, der tildeles gruppen af den kompetente tjenestegren i Kommissionen.
Artikel 10
Ophævelse
Afgørelse 2003/709/EF ophæves.
Udfærdiget i Bruxelles, den 14. september 2009.
På Kommissionens vegne
Meglena KUNEVA
Medlem af Kommissionen
(1)  EUT L 258 af 10.10.2003, s. 35.
(2)  EFT L 8 af 12.1.2001, s. 1.
BILAG
Organisationer, der for øjeblikket opfylder kriterierne i artikel 3, stk. 3:
—
BEUC (Kontoret for de Europæiske Forbrugerorganisationer)
—
ANEC (Forbrugerorganisationernes europæiske standardiseringskontor).

Summary:
En europæisk rådgivende forbrugergruppe
En europæisk rådgivende forbrugergruppe
RESUMÉ AF:
Kommissionens afgørelse 2009/705/EF — en europæisk rådgivende forbrugergruppe
HVAD ER FORMÅLET MED AFGØRELSEN?
Den nedsætter den europæiske rådgivende forbrugergruppe, som drøfter spørgsmål, der vedrører beskyttelse af forbrugernes interesser på EU-plan.
Den ophæver og præciserer bestemmelserne i afgørelse 2003/709/EF. Den har til formål at anvende de indhøstede erfaringer til at forbedre gruppens effektivitet, gøre den mere repræsentativ og skabe større åbenhed om dens arbejde.
HOVEDPUNKTER
              
Gruppen kan høres om alle spørgsmål, der vedrører beskyttelse af forbrugernes interesser på EU-plan. Den afgiver udtalelser og rådgiver Europa-Kommissionen. Den fungerer også som en platform for udveksling af information mellem de repræsenterede organisationer og informerer de nationale organisationer om EU-aktiviteter.
Medlemmer
Gruppen består af:
1 repræsentant for nationale forbrugerorganisationer fra hvert EU-land
1 repræsentant fra hver europæisk forbrugerorganisation (BEUC og ANEC).
Der er 2 associerede medlemmer (Eurocoop og Coface) og 2 observatører (Island og Norge).
De europæiske forbrugerorganisationer skal opfylde flere kriterier. De skal være ikke-statslige nonprofitorganisationer, som er uafhængige af industrielle, kommercielle og erhvervsmæssige interesser.
De skal også:
have som deres primære aktiviteter at beskytte forbrugernes sundhed, sikkerhed og økonomiske interesser
repræsentere forbrugerne i mindst halvdelen af EU-landene
kunne forsyne Kommissionen med oplysninger om deres medlemssammensætning, forretningsorden og finansieringskilder.
Eller:
være aktive i det europæiske standardiseringsarbejde
have fået mandat i mindst to tredjedele af EU-landene til at varetage forbrugernes interesser på EU-plan.
Udnævnelse og mandatets varighed for medlemmerne
Gruppen består af 30 medlemmer, som udnævnes for en 3-årig periode. Mandatperioden kan fornyes.
Medlemmer af gruppen, som repræsenterer nationale forbrugerorganisationer, udnævnes efter indstilling af kandidater fra de nationale administrationer. Kommissionen udnævner 1 medlem og 1 suppleant pr. EU-land på baggrund af en række kriterier:
kandidaterne skal have bred kompetence og erfaring inden for EU-forbrugerspørgsmål
kandidater, der ikke tidligere har været medlem af gruppen, har fortrinsret
der skal være en afbalanceret fordeling af mænd og kvinder.
De medlemmer af gruppen, der repræsenterer europæiske forbrugerorganisationer, og en suppleant for hvert medlem udnævnes af Kommissionen efter indstilling fra de europæiske forbrugerorganisationer.
Af hensyn til debatten kan Kommissionen invitere associerede medlemmer eller eksperter, som er medlemmer af organisationer, der ikke er repræsenteret i gruppen.
Arbejdsgang
Kommissionen fastlægger tidsplanen for gruppens møder. Den leder gruppen og yder sekretariatsbistand.
Gruppen vedtager sin egen forretningsorden på grundlag af Kommissionens forslag.
Gruppen kan beslutte at nedsætte undergrupper til at behandle specifikke spørgsmål. Der er 2 undergrupper for tiden:
energi
digitalt indre marked.
HVORNÅR GÆLDER AFGØRELSEN FRA?
              
Den trådte i kraft den 14. september 2009.
BAGGRUND
              
EU garanterer forbrugerne en høj grad af beskyttelse, og dette krav tages der højde for ved udarbejdelse af politikker og aktioner. Før der udarbejdes planer, som kan have betydning for forbrugerne, hører Kommissionen de forbrugerorganisationer, der er repræsenteret i den rådgivende forbrugergruppe. Siden 1973 har Kommissionen været bistået af en rådgivende forbrugergruppe, som er blevet oprettet ved en række afgørelser, hvoraf den seneste er afgørelse 2009/705/EF.
For yderligere oplysninger henvises til:
Den Europæiske Rådgivende Forbrugergruppe på Europa-Kommissionens websted.
HOVEDDOKUMENT
            
Kommissionens afgørelse 2009/705/EF af 14. september 2009 om nedsættelse af en europæisk rådgivende forbrugergruppe (EUT L 244 af 16.9.2009, s. 21–24)
TILHØRENDE DOKUMENTER
            
Kommissionens afgørelse af 18. august 2016 om udnævnelse af medlemmerne af og suppleanterne til Den Europæiske Rådgivende Forbrugergruppe (C/2016/5417) (EUT C 306 af 23.8.2016, s. 4-5)
seneste ajourføring 04.11.2016